62022CJ0292
SODBA SODIŠČA (deseti senat)
z dne 15. junija 2023 (
*1
)
„Predhodno odločanje – Carinska unija – Skupna carinska tarifa – Uvrstitev blaga – Kombinirana nomenklatura – Tarifni številki 1511 in 1517 – Rafinirano, beljeno in dezodorizirano palmovo olje – Neobstoj metode, predvidene za analizo konsistence proizvoda“
V zadevi C‑292/22,
katere predmet je predlog za sprejetje predhodne odločbe na podlagi člena 267 PDEU, ki ga je vložilo Administrativen sad – Varna (upravno sodišče v Varni, Bolgarija) z odločbo z dne 19. aprila 2022, ki je na Sodišče prispela 4. maja 2022, v postopku
Teritorialna direktsia Mitnitsa Varna
proti
„NOVA TARGOVSKA KOMPANIA 2004“ AD,
ob udeležbi
Okrazhna prokuratura – Varna,
SODIŠČE (deseti senat),
v sestavi D. Gratsias (poročevalec), predsednik senata, M. Ilešič in I. Jarukaitis, sodnika,
generalni pravobranilec: M. Campos Sánchez-Bordona,
sodni tajnik: A. Calot Escobar,
na podlagi pisnega postopka,
ob upoštevanju stališč, ki so jih predložili:
–
za Teritorialna direktsia Mitnitsa Varna Y. Kulev,
–
za bolgarsko vlado T. Mitova in L. Zaharieva, agentki,
–
za Evropsko komisijo D. Drambozova in M. Salyková, agentki,
na podlagi sklepa, sprejetega po opredelitvi generalnega pravobranilca, da bo v zadevi razsojeno brez sklepnih predlogov,
izreka naslednjo
Sodbo
1
Predlog za sprejetje predhodne odločbe se nanaša na razlago tarifnih številk 1511 in 1517 Kombinirane nomenklature (v nadaljevanju: KN) iz Priloge I k Uredbi Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (UL, posebna izdaja v slovenščini, poglavje 2, zvezek 2, str. 382), v različicah, ki izhajata iz Izvedbene uredbe Komisije (EU) 2018/1602 z dne 11. oktobra 2018 (UL 2018, L 273, str. 1) in Izvedbene uredbe Komisije (EU) 2019/1776 z dne 9. oktobra 2019 (UL 2019, L 280, str. 1).
2
Ta predlog je bil vložen v okviru spora med Teritorialna direktsia Mitnitsa Varna (teritorialna carinska uprava v Varni, Bolgarija) (v nadaljevanju: carinska uprava) in družbo „Nova Targovska kompania 2004“ AD (v nadaljevanju: NTK 2004) glede odločbe, s katero je bila zadnjenavedeni družbi naložena denarna kazen za carinsko goljufijo, ker je bila tarifna uvrstitev blaga, ki ga je ta družba uvozila in deklarirala aprila 2019 in septembra 2020, napačna.
Pravni okvir
HS
3
Harmonizirani sistem poimenovanj in šifrskih oznak blaga (v nadaljevanju: HS) je bil vzpostavljen z Mednarodno konvencijo o harmoniziranem sistemu poimenovanj in šifrskih oznak blaga, ki je bila v okviru Svetovne carinske organizacije (WCO) sklenjena 14. junija 1983 v Bruslju in ki je bila skupaj s Protokolom o spremembi z dne 24. junija 1986 v imenu Evropske gospodarske skupnosti odobrena s Sklepom Sveta 87/369/EGS z dne 7. aprila 1987 (UL, posebna izdaja v slovenščini, poglavje 2, zvezek 2, str. 288).
4
Pojasnjevalne opombe HS pripravlja WCO v skladu z določbami te konvencije.
5
Na podlagi člena 3(1)(a) navedene konvencije se sleherna pogodbenica zavezuje, da bosta njena nomenklatura carinske tarife in statistična nomenklatura usklajeni s HS, prvič, z uporabo vseh tarifnih številk in tarifnih podštevilk HS, ne da bi kaj dodala ali spremenila, vključno z njihovimi številčnimi oznakami, drugič, z uporabo „splošnih pravil za razlago HS“ ter vseh opomb k oddelkom, poglavjem in tarifnim podštevilkam, ter da ne bo spremenila njihove vsebine, in tretjič, s spoštovanjem številčnega vrstnega reda HS.
6
Oddelek III HS, naslovljen „Masti in olja živalskega ali rastlinskega izvora in proizvodi njihove razgradnje; pripravljene užitne masti; voski živalskega ali rastlinskega izvora“, vsebuje poglavje 15 z enakim naslovom.
7
Tarifna številka 1511 HS, naslovljena „Palmovo olje in njegove frakcije, rafinirano ali ne, toda kemično nemodificirano“, zajema ti tarifni podštevilki:
„1511.10 – Surovo olje
1511.90 – Drugo“.
8
V pojasnjevalni opombi k tej tarifni številki je določeno:
„Palmovo olje je rastlinska maščoba, pridobljena iz sadne pulpe različnih oljnih palm. […] Zadevno olje se pridobiva z ekstrakcijo ali stiskanjem, njegova barva pa se razlikuje glede na njegovo stanje in glede na to, ali je bilo rafinirano. Od olja iz palmovih jedrc (št. 1513), ki se pridobiva iz istih oljnih palm, se razlikuje s tem da ima zelo visoko vsebnost palmitinske in oleinske kisline.
Palmovo olje se uporablja za izdelavo mila, sveč, v kozmetičnih ali toaletnih pripravkih, kot mazivo, za kopeli za vroče kositrenje, za proizvodnjo palmitinske kisline itd. Rafinirano palmovo olje se uporablja v prehrani, zlasti kot maščoba za kuhanje in pri izdelavi margarine.
[…]“.
9
Tarifna številka 1516 HS, naslovljena „Masti in olja živalskega ali rastlinskega izvora in njihove frakcije, deloma ali v celoti hidrogenirani, interesterificirani, reesterificirani ali elaidinizirani, rafinirani ali ne, toda nadalje nepredelani“, zajema ti tarifni podštevilki:
„1516.10 – Živalske masti in olja in njihove frakcije
1516.20 – Rastlinske masti in olja in njihove frakcije“.
10
Tarifna številka 1517, naslovljena „Margarina; užitne mešanice ali preparati iz masti ali olj živalskega ali rastlinskega izvora ali frakcij različnih masti ali olj iz tega poglavja, razen užitnih masti ali olj in njihovih frakcij iz tarifne številke 1516“, zajema ti tarifni podštevilki:
„1517.10 – Margarina, razen tekoče margarine
1517.90 – Drugo“.
11
Pojasnjevalna opomba k tarifni številki 1517 HS določa:
„Ta tarifna številka zajema margarino in druge užitne mešanice in preparate iz masti ali olj živalskega ali rastlinskega izvora ali frakcij različnih masti ali olj iz tega poglavja, razen tistih iz tarifne številke 1516. Običajno gre za tekoče ali trdne mešanice ali preparate:
1.
različnih živalskih masti ali olj ali njihovih frakcij;
2.
različnih rastlinskih masti ali olj ali njihovih frakcij;
3.
hkrati živalskih in rastlinskih masti ali olj ali njihovih frakcij.
Proizvodi iz te tarifne številke, katerih olja ali masti so lahko bili predhodno hidrogenirani, so lahko emulgirani (na primer s posnetim mlekom), pinjeni, teksturirani (modifikacija teksture ali kristalne strukture) itd., in lahko vsebujejo majhne količine dodatka lecitina, škroba, organskih barvil, sredstev za aromatiziranje, vitaminov, masla ali drugih mlečnih maščob […].
Pod to tarifno številko spadajo tudi preparati, pridobljeni iz ene masti (ali njenih frakcij) ali olja (ali njegovih frakcij), tudi hidrogenirani, ki so bili emulgirani, pinjeni, teksturirani itd.
Ta tarifna številka zajema hidrogenirane, interesterificirane, reesterificirane ali elaidinizirane masti in olja ali njihove frakcije, kadar modifikacija vključuje več kot eno mast ali olje.
Glavni proizvodi iz te tarifne številke so:
A)
Margarina (razen tekoče margarine), ki je plastična masa, navadno rumena, pridobljena iz masti ali olja rastlinskega ali živalskega izvora ali iz mešanice teh maščob. Gre za emulzijo vrste voda v olju, ki se navadno naredi tako, da je podobna maslu glede na videz, konsistenco, barvo itd.
B)
Užitne mešanice ali preparati iz masti ali olj živalskega ali rastlinskega izvora ali frakcij različnih masti ali olj iz tega poglavja, razen užitnih masti in olj in njihovih frakcij iz tarifne številke 1516, kot so nadomestek svinjske masti (v nekaterih državah imenovan succédané du saindoux ali lard compound), tekoča margarina in proizvodi, imenovani „shortenings“ (pridobljeni s teksturiranimi olji in mastmi).
[…]
Posamezne masti in olja, ki so bili le rafinirani, ostanejo uvrščeni pod njihovo tarifno številko, tudi če so pripravljeni za prodajo na drobno. […]“.
Pravo Unije
Uredba (EU) št. 952/2013
12
Člen 57 Uredbe (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (UL 2013, L 269, str. 1), naslovljen „Tarifna uvrstitev blaga“, določa:
„1   Za uporabo skupne carinske tarife se tarifna uvrstitev blaga opravi z določitvijo ene od podštevilk ali dodatne razčlenitve [KN], v katero se navedeno blago uvrsti.
2.   Za uporabo netarifnih ukrepov se tarifna uvrstitev blaga opravi z določitvijo ene od podštevilk ali dodatne razčlenitve [KN] ali katere koli druge nomenklature, uvedene z določbami Unije in ki v celoti ali delno temelji na [KN] ali jo dodatno razčlenjuje, v katero se navedeno blago uvrsti.
3.   Podštevilka ali dodatna razčlenitev, določena v skladu z odstavkoma 1 in 2, se uporablja za namene uporabe ukrepov, ki so vezani na navedeno podštevilko.
4.   Komisija lahko sprejme ukrepe za določitev tarifne uvrstitve blaga v skladu z odstavkoma 1 in 2.“
KN
13
Kot izhaja iz člena 1(1) Uredbe št. 2658/87, kakor je bila spremenjena z Uredbo sveta (ES) št. 254/2000 z dne 31. januarja 2000 (UL, posebna izdaja v slovenščini, poglavje 2, zvezek 9, str. 357) (v nadaljevanju: Uredba št. 2658/87), KN, ki jo določi Evropska komisija, ureja tarifno uvrstitev blaga, uvoženega v Evropsko unijo. V skladu s členom 3(1) Uredbe št. 2658/87 KN šestmestne tarifne številke in podštevilke prevzema iz HS, le sedma in osma številka označujeta pododdelke, ki so lastni KN.
14
V skladu s členom 12(1) Uredbe št. 2658/87 Komisija vsako leto z uredbo objavi celotno različico KN, skupaj s stopnjami dajatve v skladu s tem členom 1, kakor izhaja iz ukrepov, ki jih sprejme Svet Evropske unije ali Komisija. Zadnjenavedena uredba se objavi v Uradnem listu Evropske unije najpozneje do 31. oktobra in se začne uporabljati 1. januarja naslednje leto.
15
Izvedbeni uredbi 2018/1602 in 2019/1776 sta bili sprejeti na podlagi te določbe. S tema izvedbenima uredbama je bila KN spremenjena od 1. januarja 2019 oziroma od 1. januarja 2020. Besedilo določb te nomenklature, ki so upoštevne v postopku v glavni stvari, pa je ostalo nespremenjeno.
16
Splošna pravila za razlago KN, ki so v Prilogi I, prvi del, oddelek I, pododdelek A, v različicah, ki izhajata iz obeh navedenih izvedbenih uredb, določajo:
„Blago se v [KN] uvršča po naslednjih načelih:
1. Naslovi oddelkov, poglavij in podpoglavij so podani zato, da se je lažje znajti pri uvrščanju; iz pravnih razlogov poteka uvrščanje po poimenovanjih tarifnih številk in opombah k ustreznim oddelkom ali poglavjem in po nadalje opisanih pravilih, če niso v nasprotju z vsebino teh tarifnih številk ali opomb.
2. […]
(b)
Za proizvod ali izdelek, ki je naveden ali zajet v poimenovanju posamezne tarifne številke, se šteje tudi mešanica ali kombinacija tega materiala ali snovi z drugimi materiali ali snovmi. Proizvod ali izdelek iz danega materiala ali snovi se obravnava kot blago, ki v celoti ali deloma sestoji iz tega materiala ali snovi. Uvrščanje blaga, ki sestoji iz več materialov ali snovi, poteka po pravilu iz točke 3.
3. Proizvodi, ki bi jih bilo mogoče po pravilu iz točke 2(b) ali iz drugih razlogov na prvi pogled uvrstiti pod dve ali več tarifnih številk, se uvrščajo takole:
(a)
tarifna številka, v kateri je najbolj konkretno ali najbolj natančno poimenovanje za proizvod, ima prednost pred tarifnimi številkami, v katerih je poimenovanje splošnejše. […]“.
17
Drugi del te Priloge I, naslovljen „Seznam carin“, vsebuje oddelek III, naslovljen „Masti in olja živalskega ali rastlinskega izvora in proizvodi njihove razgradnje; pripravljene užitne masti; voski živalskega ali rastlinskega izvora“. Ta oddelek vsebuje poglavje 15, naslovljeno „Masti in olja živalskega ali rastlinskega izvora in proizvodi njihove razgradnje; pripravljene užitne masti; voski živalskega ali rastlinskega izvora“. V dodatni opombi 1 k temu poglavju je navedeno:
„Za potrebe tar. podšt. […] 151110, […]:
(a)
maščobna rastlinska olja, tekoča ali trdna, pridobljena s stiskanjem, se obravnavajo kot ‚surova‘, če so bila pridobljena zgolj:
–
z odlivanjem v normalnih časovnih mejah,
–
s centrifugiranjem ali filtriranjem, pod pogojem, da se za ločevanje olj od njihovih trdnih sestavin uporablja zgolj mehanska sila, kot npr. težnostna sila, stiskanje ali centrifugalna sila (kar izključuje kakršne koli procese adsorpcijskega filtriranja in druge fizikalne ali kemične procese);
(b)
maščobna rastlinska olja, tekoča ali trdna, pridobljena z ekstrakcijo, se prav tako obravnavajo kot ‚surova‘, če se po barvi, vonju ali okusu ter po posebnih analitičnih lastnostih ne ločijo od rastlinskih olj in maščob, ki se pridobivajo s stiskanjem;
[…]“.
18
Navedeno poglavje 15 vsebuje te tarifne številke:
Oznaka KN
Poimenovanje
[…]
1511
Palmovo olje in njegove frakcije, rafinirano ali ne, toda kemično nemodificirano:
1511 10
– Surovo olje
1511 10 10
– – za tehnične ali industrijske namene, razen za proizvodnjo hrane za človeško prehrano
1511 10 90
– – drugo
1511 90
– Drugo:
– – trdne frakcije:
1511 90 11
– – – v izvirnem pakiranju z neto vsebino do vključno 1 kg
1511 90 19
– – – drugo
– – drugo:
1511 90 91
– – – za tehnične ali industrijske namene, razen za proizvodnjo hrane za človeško prehrano
1511 90 99
– – – drugo
[…]
1516
Masti in olja živalskega ali rastlinskega izvora in njihove frakcije, deloma ali v celoti hidrogenirani, interesterificirani, reesterificirani ali elaidinizirani, rafinirani ali ne, toda nadalje nepredelani:
[…]
1517
Margarina; užitne mešanice ali preparati iz masti ali olj živalskega ali rastlinskega izvora ali frakcij različnih masti ali olj iz tega poglavja, razen užitnih masti ali olj in njihovih frakcij iz tarifne številke 1516:
1517 10
– Margarina, razen tekoče margarine:
1517 10 10
– – ki vsebuje več kot 10 mas. % do vključno 15 mas. % mlečnih maščob
1517 10 90
– – druga
1517 90
– Drugo:
1517 90 10
– – ki vsebuje več kot 10 mas. % do vključno 15 mas. % mlečnih maščob
– – drugo:
1517 90 91
– – – maščobna rastlinska olja, tekoča, mešana
1517 90 93
– – – užitne mešanice ali preparati, ki se uporabljajo pri podmazovanju kalupov
1517 90 99
– – – drugo
[…]
Bolgarsko pravo
19
Člen 234 zakon za mitnitsite (carinski zakon) (DV št. 15 z dne 6. februarja 1998) v različici, ki se uporablja za spor o glavni stvari, določa:
„1)   Kdor se izogiba ali se poskuša izogniti:
1.
celotnemu ali delnemu plačilu carin ali drugih javnih terjatev države, ki jih naložijo carinski organi, ali zagotovitvi zavarovanja v zvezi s tem ali
2.
prepovedim ali omejitvam pri uvozu ali izvozu blaga ali uporabi ukrepov trgovinske politike, se kaznuje zaradi carinske goljufije.
2)   Zaradi carinske goljufije se fizičnim osebam naloži globa, pravnim osebam in samostojnim podjetnikom posameznikom pa denarna kazen v višini od 100 % do 200 % od:
1.
zneska neplačanih javnih terjatev države za kršitve iz odstavka 1, točka 1 […]“.
Spor o glavni stvari in vprašanja za predhodno odločanje
20
8. aprila 2019 je osem zabojnikov, ki jih je izvozila družba Louis Dreyfus Company Asia Pte. Ltd. in katerih prejemnik je bila družba NTK 2004, iz Turčije prispelo na pristaniški terminal Varna zahod (Bolgarija). V skladu s carinsko deklaracijo je blago zajemalo „palmovo olje MP 36-39 po CA 20 – 20 kg neto v kartonih“ s številčno oznako Taric 1511909900, za katero se uporablja uvozna carinska stopnja 9 %.
21
28. septembra 2020 je v isti pristaniški terminal prispelo pet zabojnikov z istim poreklom, istim izvoznikom in istim prejemnikom, v zvezi z njimi pa je bila vložena carinska deklaracija, v kateri je bila navedena enaka tarifna podštevilka, kot je v prejšnji točki. Pristojni carinski organi so opravili nadzor in odvzeli vzorec zadevnega blaga, ki ga je pregledal Tsentralna mitnicheska laboratoria (osrednji carinski laboratorij, v nadaljevanju: LCD).
22
LCD je 7. januarja 2021 izdal poročilo, v katerem je bilo navedeno, da gre pri odvzetem vzorcu glede na uporabljeno metodologijo za „shortening palmovega olja“, to je za preparat, sestavljen izključno iz palmovega olja – ali njegovih frakcij – ki ni bilo kemično modificirano, temveč pridobljeno s teksturiranjem, namenjeno uporabi v živilih, kot je testo.
23
Osrednja carinska uprava je na podlagi teh značilnosti odločila, da bi bilo treba zadevno blago uvrstiti pod tarifno podštevilko 15179099 in zato zanj uporabiti carinsko stopnjo 16 %, saj je bilo poleg rafiniranja dodatno nepovratno predelano z namenom modifikacije kristalne strukture, in sicer s postopkom teksturiranja, ki je posebej naveden v pojasnjevalnih opombah HS v zvezi s tarifno številko 1517.
24
Ta uprava je poleg tega menila, da so rezultati izvedenskih mnenj LCD veljali tudi za blago, deklarirano 8. aprila 2019, ker je bilo to blago enako blagu, deklariranemu 28. septembra 2020. Carinska uprava je z odločbo z dne 20. maja 2021, sprejeto na podlagi člena 234 carinskega zakona v različici, ki se uporablja za spor o glavni stvari, družbi NTK 2004 naložila denarno kazen v višini 17.895,95 bolgarskih levov (BGN) (približno 9153 EUR), kar ustreza 100 % neplačanih dajatev.
25
Rayonen sad Devnia (okrožno sodišče v Devnii, Bolgarija), pri katerem je družba NTK 2004 vložila tožbo, je s sodbo z dne 3. decembra 2021 odpravilo odločbo z dne 20. maja 2021 z obrazložitvijo, da carinska goljufija ni bila dokazana. To sodišče je med drugim presodilo, da ni bilo dokazano, da je bila metodologija, ki jo je uporabil LCD, uradno potrjena, in da je ta sklep napačno temeljil na pojasnjevalnih opombah HS, ki se sklicujejo na postopek teksturiranja, ker te opombe niso zavezujoče.
26
Carinska uprava je zoper to sodbo vložila pritožbo pri predložitvenem sodišču, ki odloča na zadnji stopnji.
27
To sodišče navaja, da so bolgarska sodišča prišla do različnih rešitev glede tarifne uvrstitve „shorteningov palmovega olja“. Nekatera od njih naj bi potrdila odločbe, s katerimi so carinski organi to blago prerazvrstili pod tarifno številko 1517, medtem ko naj bi druga odpravila podobne odločbe o prerazvrstitvi, zlasti ker je postopek „teksturiranja“ omenjen le v pojasnjevalnih opombah HS, ki ne morejo spremeniti obsega KN.
28
Po mnenju družbe NTK 2004 zadevno blago, ker je bilo obdelano s fizikalnimi postopki, ki niso spremenili njegove kemične sestave, spada pod tarifno številko 1511. Po mnenju carinskih organov je to blago „teksturirano“, kar pomeni, da je bilo dodatno predelano, pri čemer je bila spremenjena njegova kristalna struktura, zaradi česar ga je treba uvrstiti pod tarifno številko 1517.
29
Predložitveno sodišče navaja, da je proizvajalec zadevnega blaga v potrdilih, ki jih je izdal februarja 2019, to blago opisal kot „teksturirana palmova maščoba“. Družba NTK 2004 pa naj bi trdila, da se pojem „teksturiran“ uporablja le za nedvoumno razlikovanje rafiniranega in pakiranega palmovega olja, kot je zadevno blago, od rafiniranega olja z isto specifikacijo, ki ni pakirano, ampak je surovina za izdelavo posebnih hidrogeniranih maščob in margarin, in od nerafiniranega palmovega olja. Vsa rafinirana olja naj bi šla skozi nekatere faze postopka teksturiranja, ki naj bi bil sestavni del rafiniranja in pakiranja, ne da bi proizvod s tem postal „teksturiran“ v smislu tarifne številke 1517. Ta tarifna številka naj bi se namreč jasno sklicevala na poznejšo kemijsko predelavo, da se pridobijo nekatere dodatne strukturne značilnosti. Družba NTK 2004 tako trdi, da tudi če bi bilo zadevno blago dodatno predelano, da bi se spremenila njegova kristalna struktura, tako „teksturiranje“ ne bi pomenilo kemične obdelave.
30
Vendar predložitveno sodišče navaja, da je iz poročila LCD razvidno, da je rafinirano, beljeno in dezodorizirano palmovo olje predmet drugih tehnoloških obdelav, ki lahko vključujejo frakcioniranje, to je ločevanje trdnih in tekočih frakcij tega olja, njihovo poznejše mešanje v različnih deležih in „dokončno plastifikacijsko obdelavo (teksturiranje) s kristalizacijo za modifikacijo kristalne strukture“. V skladu s tem poročilom naj bi prišlo pri odvzetem vzorcu zadevnega blaga do „znatne spremembe konsistence“, ki naj bi dokazovala, da je bilo to blago predmet „končne predelave z modifikacijo njegove kristalne strukture, imenovane ‚teksturiranje‘“.
31
Družba NTK 2004 trdi, da LCD ni bil certificiran za izvedbo analiz po metodologiji, ki jo je uporabil, pri čemer gre za metodologijo, katere znanstvena vrednost naj bi bila izpodbijana pred bolgarskimi sodišči v drugih zadevah. Predložitveno sodišče ugotavlja, da niti KN, niti pojasnjevalne opombe KN, niti pojasnjevalne opombe HS ne vsebujejo določb, metod, meril ali referenčnih vrednosti za analizo konsistence palmovega olja, kar naj bi objektivno onemogočalo pravilno presojo objektivnosti in veljavnosti ugotovitev LCD.
32
V teh okoliščinah je Administrativen sad – Varna (upravno sodišče v Varni, Bolgarija) prekinilo odločanje in Sodišču v predhodno odločanje predložilo ta vprašanja:
„1.
Na podlagi katerih meril je treba blago, kot je to v postopku v glavni stvari, in sicer rafinirano, beljeno in dezodorizirano palmovo olje s trgovskim imenom ‚PALM FAT MP 36-39‘, ki je bilo med tehnološko izdelavo ‚mešano, filtrirano, hlajeno, temperirano in zapakirano__ in sicer izključno z uporabo fizikalnih postopkov, s katerimi ni bilo kemično modificirano, razvrstiti pod tarifno številko 1511 oziroma tarifno številko 1517 poglavja 15 KN?
2.
Kakšen pomen ima pojem ‚teksturiranje‘, ki je bil uporabljen za opis postopka, s katerim je bilo pojasnjeno pridobivanje izdelkov, ki so v pojasnjevalnih opombah [HS] v tarifni številki 1517 navedeni kot ‚shortenings‘?
3.
Ali za zavrnitev razvrstitve pod tarifno številko 1511 zadostuje, da so bili ‚palmovo olje in njegove frakcije, rafinirano ali ne, toda kemično nemodificirano‘ predmet ‚postopka teksturiranja‘?
4.
Ali je zaradi neobstoja določb, metod, meril in referenčnih vrednosti za preverjanje konsistence palmovega olja in dokazovanje njegove predelave s ‚teksturiranjem‘ v KN, v pojasnjevalnih opombah KN in v pojasnjevalnih opombah HS dopustno, da pristojni carinski organi za tarifno razvrstitev blaga pod tarifno številko 1511 oziroma tarifno številko 1517 samostojno razvijajo in uporabljajo analitične delovne postopke kot v [postopku v glavni stvari] uporabljeni RAP 66, različica 02/17.11.2020, za dokazovanje teksturiranja maščob s penetracijo, ki temelji na javno objavljeni metodi AOCS Cc-16-[60]?
Če to ni dopustno, na podlagi katerih določb, metod, meril in referenčnih vrednosti je dovoljeno opraviti pregled proizvoda, da bi se dokazalo, da je bil ta proizvod predmet ‚postopka teksturiranja‘ oziroma da gre za ‚Palmshortening‘?
5.
Ali je treba [KN] razlagati tako, da je treba proizvode, ki so označeni kot ‚shortenings‘ in ki so bili s teksturiranjem pridobljeni iz rafiniranega palmovega olja, razvrstiti pod tarifno številko 1517 KN in zlasti v njeno tarifno podštevilko 15179099?“
Vprašanja za predhodno odločanje
33
Najprej je treba opozoriti, da je naloga Sodišča, kadar mu je predložen predlog za sprejetje predhodne odločbe glede tarifne uvrstitve, da predložitvenemu sodišču pojasni merila, ki mu bodo omogočila pravilno uvrstitev zadevnih proizvodov v KN, ne pa, da Sodišče to uvrstitev opravi samo. Ta uvrstitev izhaja iz izključno dejanske presoje, za katero Sodišče v okviru predloga za sprejetje predhodne odločbe ni pristojno (sodba z dne 9. marca 2023, SOMEO, C‑725/21, EU:C:2023:194, točka 27 in navedena sodna praksa).
34
Zato bo moralo predložitveno sodišče zadevno blago uvrstiti glede na elemente odgovora, ki ga bo Sodišče podalo na zastavljena vprašanja.
35
Poleg tega je treba navesti, da mora Sodišče v skladu z ustaljeno sodno prakso v okviru postopka sodelovanja med nacionalnim sodiščem in Sodiščem, uvedenega s členom 267 PDEU, nacionalnemu sodišču dati koristen odgovor, ki mu omogoča rešitev spora, o katerem odloča. S tega vidika mora Sodišče po potrebi preoblikovati vprašanja, ki so mu bila predložena (sodba z dne 3. junija 2021, BalevBio, C‑76/20, EU:C:2021:441, točka 51 in navedena sodna praksa).
36
V obravnavanem primeru je iz predloga za sprejetje predhodne odločbe razvidno, da predložitveno sodišče na prvem mestu z vprašanji od prvega do tretjega in s petim vprašanjem Sodišče sprašuje, kako je treba razlagati tarifni številki 1511 in 1517 KN za tarifno uvrstitev zadevnega blaga, na drugem mestu pa s četrtim vprašanjem Sodišče prosi, naj pojasni, ali lahko carinski organi ob neobstoju regulativnih metod in meril za analizo konsistence proizvoda, kakršen je zadevni proizvod, da bi se dokazala njegova obdelava s teksturiranjem, razvijejo in uporabijo svoje postopke analize.
Vprašanja od prvega do tretjega in peto vprašanje
37
Predložitveno sodišče z vprašanji od prvega do tretjega in s petim vprašanjem, ki jih je treba obravnavati skupaj, v bistvu sprašuje, ali je treba KN razlagati tako, da blago, ki ga je proizvajalec opisal kot „teksturirano palmovo olje“, spada pod tarifno številko 1511 ali pod tarifno številko 1517 te nomenklature.
38
V skladu s splošnim pravilom 1 za razlago KN se uvrstitev blaga določi glede na besedilo tarifnih številk in opomb k oddelkom ali poglavjem te nomenklature. Zaradi pravne varnosti in lažjega nadzora je treba odločilno merilo za tarifno uvrstitev tega blaga na splošno poiskati v njegovih objektivnih značilnostih in lastnostih, kot so opredeljene z besedilom zadevne tarifne številke navedene nomenklature in opomb k ustreznim oddelkom ali poglavjem (sodba z dne 9. marca 2023, SOMEO, C‑725/21, EU:C:2023:194, točka 28 in navedena sodna praksa).
39
V zvezi s pojasnjevalnimi opombami HS in KN je Sodišče večkrat razsodilo, da so kljub temu, da niso zavezujoče, pomembno sredstvo za zagotovitev enotne uporabe skupne carinske tarife in same po sebi zagotavljajo koristne elemente za njeno razlago (sodba z dne 9. marca 2023, SOMEO, C‑725/21, EU:C:2023:194, točka 29 in navedena sodna praksa).
40
Tarifna številka 1511 KN glede na svoje besedilo zajema „palmovo olje in njegove frakcije, rafinirano ali ne, toda kemično nemodificirano“.
41
V zvezi s tem je treba navesti, da je iz pojasnjevalne opombe HS, ki se nanaša na tarifno številko 1511 HS in katere besedilo je enako besedilu tarifne številke 1511 KN, razvidno, da je palmovo olje namenjeno več uporabam in da se, kadar je rafinirano, uporablja v prehrani, zlasti kot maščoba za kuhanje in pri izdelavi margarine.
42
Glede tarifne številke 1517 KN, ta poleg „margarine“ zajema „užitne mešanice ali preparat[e] iz masti ali olj živalskega ali rastlinskega izvora ali frakcij različnih masti ali olj iz tega poglavja, razen užitnih masti ali olj in njihovih frakcij iz tarifne številke 1516“, torej tiste, ki niso „masti in olja živalskega ali rastlinskega izvora in njihove frakcije, deloma ali v celoti hidrogenirani, interesterificirani, reesterificirani ali elaidinizirani, rafinirani ali ne, toda nadalje nepredelani“.
43
Po eni strani je iz pojasnjevalne opombe HS v zvezi s tarifno številko 1517 HS, katere besedilo je enako besedilu tarifne številke 1517 KN, razvidno, da ta tarifna številka med drugim zajema proizvode, „katerih olja ali masti so lahko bili predhodno hidrogenirani, so lahko emulgirani […], pinjeni, teksturirani […] itd.“. Glede pojma „teksturiranje“, ta je v navedeni pojasnjevalni opombi HS opredeljen kot „modifikacija teksture ali kristalne strukture“. Poleg tega je v njej pojasnjeno, da navedena tarifna številka zajema tudi preparate, pridobljene iz ene masti ali enega olja, tudi hidrogenirane, ki so bili obdelani z enim od postopkov, ki so v tej pojasnjevalni opombi navedeni neizčrpno in med katerimi je teksturiranje. V navedeni pojasnjevalni opombi so med „glavnimi proizvodi“ iz tarifne številke 1517 izrecno navedeni proizvodi, imenovani „shortenings“, ki so v skladu z isto opombo „pridobljeni s teksturiranimi olji in mastmi“. Nazadnje, v njej je pojasnjeno, da „[p]osamezne masti in olja, ki so bili le rafinirani, ostanejo uvrščeni pod njihovo tarifno številko, tudi če so pripravljeni za prodajo na drobno“.
44
Iz tega je treba sklepati, da je bistvena značilnost blaga, ki lahko spada pod tarifno številko 1517, ta, da gre za „mešanice“, to je proizvode, pridobljene z mešanjem masti in/ali olj, ali „preparate“, to je proizvode, pridobljene iz ene same masti ali enega samega olja, ki je bila obdelana oziroma ki je bilo obdelano s postopki, ki so primeroma navedeni v pripadajočih pojasnjevalnih opombah HS. Ugotoviti je treba, da nič v KN ali v pojasnjevalnih opombah KN ali HS ne kaže na to, da mora biti mešanica ali preparat, da bi spadala oziroma spadal pod tarifno številko 1517, predmet obdelave, ki povzroči kemično modifikacijo proizvodov, iz katerih je sestavljena oziroma sestavljen.
45
Na drugi strani tarifna številka 1511 zajema tako surovo palmovo olje in njegove frakcije kot tudi rafinirano palmovo olje in njegove rafinirane frakcije, ki pa niso kemično modificirani. Zato pod to tarifno številko ne morejo spadati palmova olja, ki so bila predmet obdelave, ki ni rafiniranje. Vprašanje, ali so bili ti proizvodi zaradi te obdelave kemijsko modificirani, pri tem ni upoštevno.
46
Zato za izključitev uvrstitve zadevnih proizvodov pod tarifno številko 1511 zadostuje ugotoviti, ali so bili navedeni proizvodi predmet katere koli obdelave, razen rafiniranja, kot je teksturiranje, ki v skladu z ustrezno pojasnjevalno opombo HS pomeni modifikacijo teksture ali kristalne strukture zadevnega proizvoda.
47
S pridržkom presoje, ki jo mora pri tem opraviti predložitveno sodišče v zvezi z vsemi dejanskimi elementi, ki jih ima na voljo, je iz predložitvene odločbe razvidno, da je sporni proizvod rafinirano, beljeno in dezodorizirano palmovo olje. Kot navaja predložitveno sodišče, je poleg tega iz potrdil, ki jih je zagotovil proizvajalec tega olja, razvidno, da je navedeno olje „teksturirano“. Poleg tega je treba iz predloga za sprejetje predhodne odločbe sklepati, da družba NVK 2004 v okviru spora o glavni stvari ne izpodbija, da je mogoče, da je bil ta proizvod predmet obdelave, ki ni rafiniranje. V zvezi s tem po eni strani vztraja pri tem, da gredo vsa rafinirana olja skozi nekatere faze postopka teksturiranja, ki je sestavni del rafiniranja in pakiranja, in po drugi strani pri tem, da navedeni proizvod ni bil nikakor kemično modificiran, kar naj bi zadostovalo za utemeljitev uvrstitve tega proizvoda pod tarifno številko 1511 in izključitev njegove uvrstitve pod tarifno številko 1517.
48
Glede na navedeno je treba s pridržkom preverjanj, ki jih bo moralo opraviti predložitveno sodišče glede fizikalnih značilnosti zadevnega proizvoda zlasti ob upoštevanju trditev strank iz postopka v glavni stvari v zvezi s tem proizvodom, ugotoviti, da proizvod, ki ima objektivne značilnosti in lastnosti, kot jih ima zadevni proizvod, lahko spada pod tarifno številko 1517 (glej po analogiji sodbo z dne 19. oktobra 2017, Lutz, C‑556/16, EU:C:2017:777, točka 53). Natančneje, za ugotovitev, ali navedeni proizvod spada pod tarifno številko 1511 ali pod tarifno številko 1517, bo moralo to sodišče na podlagi elementov, ki jih ima na voljo, in rezultatov analiz, ki so jih opravili carinski organi, raziskati, ali je bil ta proizvod predmet obdelave, ki ni rafiniranje.
49
Zato je treba na vprašanja od prvega do tretjega in na peto vprašanje odgovoriti, da je treba KN razlagati tako, da pod tarifno številko 1517 spada užitni preparat iz palmovega olja, ki ne spada pod tarifno številko 1516 te nomenklature in ki je bil predmet obdelave, ki ni rafiniranje, pri čemer vprašanje, ali je bil ta preparat zaradi te obdelave kemično modificiran, v zvezi s tem ni upoštevno.
Četrto vprašanje
50
Predložitveno sodišče s četrtim vprašanjem Sodišče v bistvu prosi, naj pojasni, ali lahko carinski organi ob neobstoju regulativnih metod in meril za analizo konsistence proizvoda, kakršen je zadevni proizvod, da bi se dokazala njegova obdelava s teksturiranjem, razvijejo in uporabijo svoje postopke analize.
51
Ugotoviti je treba, da niti KN niti njene pojasnjevalne opombe ne določajo posebne metode, v skladu s katero bi bilo treba v posameznem primeru analizirati konsistenco proizvoda, kakršen je zadevni proizvod.
52
Tudi kadar je metoda posebej določena v pojasnjevalnih opombah KN, pa je ni mogoče šteti za edino metodo, ki se uporablja za analizo bistvenih značilnosti zadevnih proizvodov, kot je njihova konsistenca (glej v tem smislu sodbo z dne 12. junija 2014, Lukoyl Neftohim Burgas, C‑330/13, EU:C:2014:1757, točka 51 in navedena sodna praksa).
53
Iz tega izhaja, da carinski organi države članice ali gospodarski subjekt, če menijo, da metoda, določena v pojasnjevalnih opombah KN, ne bo pripeljala do rezultata, ki bi bil v skladu s KN, vložijo tožbo pri pristojnem organu. V takem primeru bo moralo sodišče, ki mu je zadeva predložena, odločiti, katera je najustreznejša metoda za določitev lastnosti zadevnih proizvodov, ki so bistvene za njihovo uvrstitev (glej v tem smislu sodbo z dne 12. junija 2014, Lukoyl Neftohim Burgas, C‑330/13, EU:C:2014:1757, točki 54 in 55). A fortiori je treba ugotoviti, da lahko carinski organi, če z veljavno ureditvijo ni določena nobena metoda, prosto uporabijo metodo po svoji izbiri, pod pogojem, da lahko ta metoda pripelje do rezultatov, ki so v skladu s KN, kar mora v primeru izpodbijanja preveriti nacionalno sodišče.
54
Glede na zgoraj navedene preudarke je treba KN razlagati tako, da lahko carinski organi, če metode in merila v tej nomenklaturi niso opredeljeni, za ugotovitev, ali je bil užitni preparat iz palmovega olja, ki ne spada pod tarifno številko 1516 te nomenklature, predmet obdelave, ki ni rafiniranje, izberejo metodo, ki je za to ustrezna, vendar pod pogojem, da lahko ta metoda pripelje do rezultatov, ki so v skladu z navedeno nomenklaturo, kar mora preveriti nacionalno sodišče.
Stroški
55
Ker je ta postopek za stranke v postopku v glavni stvari ena od stopenj v postopku pred predložitvenim sodiščem, to odloči o stroških. Stroški za predložitev stališč Sodišču, ki niso stroški omenjenih strank, se ne povrnejo.
Iz teh razlogov je Sodišče (deseti senat) razsodilo:
1.
Kombinirano nomenklaturo iz Priloge I k Uredbi Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi v različicah, ki izhajata iz Izvedbene uredbe Komisije (EU) 2018/1602 z dne 11. oktobra 2018 in Izvedbene uredbe Komisije (EU) 2019/1776 z dne 9. oktobra 2019,
je treba razlagati tako, da
pod tarifno številko 1517 spada užitni preparat iz palmovega olja, ki ne spada pod tarifno številko 1516 te nomenklature in ki je bil predmet obdelave, ki ni rafiniranje, pri čemer vprašanje, ali je bil ta preparat zaradi te obdelave kemično modificiran, v zvezi s tem ni upoštevno.
2.
Kombinirano nomenklaturo iz Priloge I k Uredbi št. 2658/87 v različicah, ki izhajata iz Izvedbene uredbe 2018/1602 in Izvedbene uredbe 2019/1776,
je treba razlagati tako, da
lahko carinski organi, če metode in merila v tej nomenklaturi niso opredeljeni, za ugotovitev, ali je bil tak preparat predmet obdelave, ki ni rafiniranje, izberejo metodo, ki je za to ustrezna, vendar pod pogojem, da lahko ta metoda pripelje do rezultatov, ki so v skladu z navedeno nomenklaturo, kar mora preveriti nacionalno sodišče.
Podpisi
(
*1
)	Jezik postopka: bolgarščina.